ועדת העלייה, הקליטה והתפוצות, כנסת 19, פרוטוקול מספר 73, 2014-05-19 12:15

יואל רזבוזוב: צהריים טובים לכולם.

יואל רזבוזוב: הוועדה מייחדת היום דיון דחוף לנושא איום הסגירה של מרכז הקליטה מבשרת ציון.

יואל רזבוזוב: לאחרונה הגיעו לידי פניות ממספר גורמים מחשש סגירתו, ובאמת דאגה לכ-1,300 עולים חדשים המתגוררים בו.

יואל רזבוזוב: ישנם מספרים; אומרים לי 1,300; אומרים קצת פחות, יותר; אנחנו עוד מעט נתמקד במספרים המדויקים.

יואל רזבוזוב: בנוסף, פנה אליי חברי, חבר הכנסת שמעון סולומון, וכתוצאה מכך החלטתי לכנס את הוועדה בדחיפות לדון בנושא, כאמור מתוך דאגה לעולים החדשים השוהים במקום, ובמטרה לצאת עם פתרון שימנע פגיעה בעולים.

יואל רזבוזוב: בשביל זה נועדה הוועדה הזאת.

יואל רזבוזוב: חשוב להבהיר כי מאחר שנציגי דיירי מרכז הקליטה פנו לבית המשפט המחוזי מנועה הוועדה מלדון בפרטי התביעה.

יואל רזבוזוב: עם זאת, תפעל הוועדה ככל יכולתה למנוע פגיעה בכ-1,300 עולים, דיירי מרכז הקליטה, ולהבטיח כי יוצע להם פתרון הוגן – מה שאנחנו נסכים: או כאן, בוועדה, או אחרי הוועדה.

יואל רזבוזוב: הובא לידיעתי כי הקרקע עליה שוכן מרכז הקליטה הינה בבעלות הקופה לתגמולים והפנסיה של עובדי הסוכנות היהודית, ומשרד העלייה והקליטה שוכר את המקום ממנה, מאז 2009, למשך חמש שנים, וחוזה השכירות עומד להסתיים בסוף שנה זו.

יואל רזבוזוב: אני דאגתי להזמנה לכל הגורמים הרלוונטיים לנושא.

יואל רזבוזוב: אני חושב שיש לנו כאן את נציגי כל, באמת, כמו שאמרתי, הגורמים הרלוונטיים.

יואל רזבוזוב: הבוקר נתקבל בוועדה פקס שנשלח מיושב ראש הדירקטוריון של קופת התגמולים והפנסיה של עובדי הסוכנות היהודית, מר צביקה ברק, המציין כי הוא בחוץ לארץ ולכן לא יוכל לבוא לדיון בוועדה.

יואל רזבוזוב: לטעמי, היה ראוי שהקופה תשלח נציג לדיון.

יואל רזבוזוב: אני חושב שזה לא מכובד.

יואל רזבוזוב: בסופו של דבר, אנחנו דנים כאן בנושא מאוד-מאוד רגיש, והנכס שייך לקופה.

יואל רזבוזוב: ואני חושב שגם אם הקופה, על פי התקנון והחוק, לא מחויבת להגיע, היא הייתה צריכה להיות כאן והייתה צריכה לשלוח את הנציג.

יואל רזבוזוב: אני חושב שזה לא ראוי שהם לא נמצאים כאן.

יואל רזבוזוב: אני אבקש לשמוע דו"ח בדבר הקורה והצפוי, ואני אפעל להבטיח שלא יאונה כל רע לעולים החדשים השוהים במקום.

יואל רזבוזוב: אני מאמין מאוד ומקווה שכל הגורמים המטפלים בעולים החדשים פועלים למטרה זו.

יואל רזבוזוב: כמו שאמרתי, בשביל זה התכנסנו כאן.

יואל רזבוזוב: בהמשך אבקש לשמוע ממר חביב קצב, נציג משרד העלייה והקליטה, האם בכוונתו להאריך את חוזה השכירות ולקבל תשובות מיתר הגורמים.

יואל רזבוזוב: יש לנו פה שלושה חברי כנסת שהגיעו לכבד אותנו.

יואל רזבוזוב: חבר הכנסת שמעון סולומון, מיוזמי הדיון, בדרך, צריך להגיע.

יואל רזבוזוב: חברת הכנסת פנינה תמנו-שטה מתנצלת.

יואל רזבוזוב: היא תצטרף בהמשך.

יואל רזבוזוב: היא בדיון דחוף בנושא הנשיאות, תאריך לנשיאות.

יואל רזבוזוב: חברי הכנסת, אתם רוצים לומר מילה או שאתם קודם - - -

איציק שמולי: - - -

יואל רזבוזוב: לשמוע?

יואל רזבוזוב: חבר הכנסת נסים זאב, בבקשה.

נסים זאב: אדוני היושב ראש, חבריי חברי הכנסת, אמנם הדיון הוא על איום הסגירה של מרכז הקליטה במבשרת ציון, אבל צריך לומר שהאיום הזה כבר הוא אחרי מעשה.

נסים זאב: זאת אומרת, מי שמתרשם ורואה את העיתון של מבשרת ציון רואה שכבר יש מכירת דירות במקום.

נסים זאב: זאת אומרת, כאילו עכשיו יש איזשהו איום שאנחנו שומעים עליו לראשונה.

נסים זאב: זה כבר לא איום, יש כאן ביצוע, והביצוע הזה כבר מתממש.

נסים זאב: אם אני אראה לך: יש כאן את החברה, "אמבסדור", וחברה שהשתתפה עם חברה נוספת, ומי שרוצה לראות את התמונה שכבר יושבים ונחים על - - - טוב - - -

יואל רזבוזוב: מישהו נח - - -

נסים זאב: בשלוותם, במנוחתם.

נסים זאב: דירה של ארבעה חדרים ולמעלה מזה.

נסים זאב: אני רוצה להבין, אם המכרז; ואני רוצה לומר את התאריכים, כי זה חשוב: העיתון הזה יצא למעשה בתחילת חודש מאי, כאשר המכרז הוא עד סוף, יצא, זאת אומרת, לאוויר העולם, בסוף אפריל.

נסים זאב: איך יכול להיות שבתוך יום אחד העיתון כבר יצא למכרזים על אותו שטח, כאשר המכרז הוא רק מתחיל, הוא בהתחלה שלו.

נסים זאב: זאת אומרת, יש כאן איזו מין קומבינה מאחורי הפרגוד, שכבר אנשים יודעים שהם הזוכים.

נסים זאב: הם כבר, בעצם הובטחו להם איזשהן הבטחות מאחורי הקלעים, אינני יודע איך שזה עובד כאן.

נסים זאב: ולדעתי צריכים לחקור את העניין הזה.

נסים זאב: ואנחנו דנים בעצם באותם עולים שנמצאים באותו שטח, באותה קרקע, שהם לא יודעים מה יעלה בגורלם במהלך השנה הבאה.

נסים זאב: אני אומר לך, אדוני היושב ראש, שלא יהיה לך ספק: יש כאן לא רק מכרז, יש כבר מי שזכה במכרז.

נסים זאב: אם אדם לא זכה במכרז, הוא לא זכה אולי חוקית, משפטית, אבל הוא בטוח שהוא כבר זכה במכרז, ועל סמך זה הוא כבר מוכר דירות, והוא יצא בתכניות שמי שרוצה לקנות דירה הוא הכתובת והוא יכול להתווכח איתו על מחיר הדירה.

נסים זאב: יש לי עוד מה להוסיף בהמשך, אבל הייתי רוצה לשמוע תשובה לעניין הזה קודם כל, כי אני רואה בזה דבר מאוד חמור.

יואל רזבוזוב: יש כאן נציג דיירי מרכז הקליטה?

<קריאה: כן.

יואל רזבוזוב: מי הנציג?

נסים זאב: דבר נוסף, הם יכולים להסביר לנו מה היה החוב.

נסים זאב: כי למעשה זה עבר לקופת התגמולים.

נסים זאב: בעצם הסוכנות היהודית לוקחת קרקע שלא שייכת לה.

נסים זאב: שייכת, בכל זאת, למקדישים, לאנשים שתרמו.

נסים זאב: אנחנו יודעים שהקרקעות האלה הגיעו לסוכנות היהודית.

נסים זאב: היא מעבירה את זה אולי בגלל שהיה לה איזשהן חובות לקופת התגמולים.

נסים זאב: אני רוצה לדעת על איזה חוב מדובר?

נסים זאב: מה היקף החובות?

נסים זאב: מדוע קרקע של 50 דונם עוברת ב-2005 בלי שמישהו אולי מהשלטון מעורב בזה באופן - - -

איציק שמולי: אגב, אולי צריך לשלם על זה היטל השבחה.

נסים זאב: ייתכן מאוד.

נסים זאב: אני לא יודע.

נסים זאב: אני - - -

איציק שמולי: - - - של 600 מיליון שקל.

יואל רזבוזוב: אני מציע שאנחנו בינתיים לא ניכנס לעניין של הקרקעות.

יואל רזבוזוב: אנחנו קודם נשמע כאן את העולים ונראה, נחפש את הפתרון.

יואל רזבוזוב: אני רק רציתי לשמוע כאן את נציג הדיירים.

יואל רזבוזוב: אם זה התפרסם מיד אחרי המכרז או לפני המכרז, מתי נודע לכם שהולכים לפנות אתכם?

יואל רזבוזוב: מי כאן נציג הדיירים?

<טלהון טרקין: טלהון.

יואל רזבוזוב: בבקשה, טלהון.

<טלהון טרקין: שמי טלהון.

<טלהון טרקין: אנחנו ידענו על, כאילו בדיוק כמו מה שרשום שם.

<טלהון טרקין: זה כאילו לא בדיוק באו והודיעו כמו שצריך.

<טלהון טרקין: פשוט ראינו את זה ואז כל אחד ואחד ככה פרסם את זה, בעיתון.

<טלהון טרקין: כאילו ראינו בעיתון ואמרנו גם למבוגרים.

<טלהון טרקין: אנחנו עדיין בהלם.

<טלהון טרקין: איך זה הגיוני?

<טלהון טרקין: יש אנשים שם, בפנים.

<טלהון טרקין: ובדיוק כמו שהוא אמר, יש אנשים בכלל שנכנסים לבית ובודקים בדיוק כמה סנטימטר, כמה מטר.

<טלהון טרקין: אנשים נמצאים בתוך הבית.

<טלהון טרקין: לא הבנו, לא הבנו מה קרה.

<טלהון טרקין: אם אתה שואל אחד מהמבוגרים הוא יגיד לך אותו דבר.

<טלהון טרקין: אנחנו, גם הצעירים גם המבוגרים שם.

<טלהון טרקין: כי פשוט אנחנו בהלם.

<טלהון טרקין: זה מה שאני יכול להגיד.

יואל רזבוזוב: הבנתי.

יואל רזבוזוב: כן, תציג את עצמך לפרוטוקול.

<חגי אדורם: שמי עורך הדין חגי אדורם, אני בא כוחם של חלק מדיירי מרכז הקליטה, וברשותך, אדוני היושב-ראש, יש לי שתי הערות מקדימות: הראשונה, אני מנוע מלדון בנושא העתירה שהוגשה לבית המשפט משני טעמים: של סוביודיצה, ומתוך כיבוד נושא הפרדת הרשויות.

<חגי אדורם: ההערה המקדמית השנייה היא שאני מצטרף להבעת הצער שהבעת בפתח דבריך על היעדרותו של הגורם החשוב ביותר שהיה צריך להיות כאן, הוא נציג קופת הגמל.

<חגי אדורם: עם כל הכבוד לשהייתו בחוץ לארץ היה ניתן לשלוח נציג חלופי: עורך דין, מנהל אחר, וההיעדרות היא תמוהה בלשון המעטה מנומסת.

<חגי אדורם: ומכאן לכל ההיבטים הציבוריים שעליהם אני רוצה לדון: במרכז הקליטה שוכנים כ-1,300 בני אדם.

<חגי אדורם: זהו מרכז הקליטה שקופת הגמל, שהיא הבעלים שלו, מבקשת למכור אותו לכל המרבה במחיר.

<חגי אדורם: התגובה של הסוכנות היהודית – אני מצטט את ראשי הפרקים: היא שהם יפעלו ברגישות, שיהיה בסדר, שהם ידאגו לכולם וכיוצא בזה.

<חגי אדורם: ובכן, את דיירי מרכז הקליטה, שחלק מהם נמצאים כאן, התגובה הזאת לא מספקת.

<חגי אדורם: היא אמנם הצהרת כוונות נימוסית; נימוסית כן, אבל היא נטולת כל תוכן ענייני, מעשי, אופרטיבי.

<חגי אדורם: אין בה שום תכנים אופרטיביים לפי הקריטריונים האלמנטריים: איך יהיה בסדר?

<חגי אדורם: מתי יהיה בסדר?

<חגי אדורם: איפה בדיוק יהיה בסדר?

<חגי אדורם: ובאחריות מי יהיה בסדר?

<חגי אדורם: אדוני היושב-ראש, אני מבקש להזכיר שא מדובר במקום לינה, אלא מודבר למעשה בעיר בתוך עיר עם כיתות לימוד, אולפן, בית כנסת, מרפאה, כאשר כל נותני השירותים מדברים את שפתם של העולים.

<חגי אדורם: הם כמובן לא פולשים, חס וחלילה, אין על כך חולק.

<חגי אדורם: הם לא מסתננים.

<חגי אדורם: הם לא עובדים זרים.

<חגי אדורם: הם אזרחי מדינת ישראל בדיוק כמוני.

<חגי אדורם: הם נשלחו לשם בהחלטת ממשלה, של הסוכנות היהודית ומרכז הקליטה.

<חגי אדורם: ואם מישהו רוצה למכור את המקום לכל המרבה במחיר, כאשר למחיר יש תג מחיר, עם מחיר מינימום של רבע מיליארד שקל ומעלה, יתכבד ויציג בפנינו תכנית אופרטיבית על מרכז קליטה חלופי, שיהיה מוכן בלוח זמנים כל כך קצר של כמה חודשים.

<חגי אדורם: דיבר על כך חבר הכנסת המכובד.

<חגי אדורם: ראיתי כמה מכרזים בהיקפים יותר קטנים.

<חגי אדורם: המכרז פורסם ב-28 לאפריל.

<חגי אדורם: בתכנית המקורית סיור קבלנים נועד להיות יום למחרת – ב-29 לאפריל.

<חגי אדורם: הוא בוטל.

<חגי אדורם: כאשר רוצים לסגור את העסק מהר-מהר-מהר תוך 30 יום, ב-29 למאי.

<חגי אדורם: אני חושב שזה תמוה.

<חגי אדורם: יש כאן את הנושא הציבורי, כיוון שבכניסה למרכז הקליטה יש שלט מאוד מכובד שמצהיר בשתי שפות שהוא לכבודם של הנדבנים התורמים אדוארד ומייבל באייר.

<חגי אדורם: אז מי שתורם כסף למרכז קליטה או לישיבה או לאוניברסיטה או לבית כנסת, ההנחה היא, ולא צריך להיות משפטן דגול, אלא צריך קצת הגינות בסיסית, שהתרומה תשמש למטרה שלשמה היא נתרמה.

<חגי אדורם: שאחרת – אני לא רוצה להיכנס כאן חלילה לפרפרזות של סאלח שבתי: שמים שלט, מזמינים עם טקס את התורמים, ואחר כך זה מגיע, לא למדינת ישראל, לסוכנות היהודית, אלא לקופת הגמל.

<חגי אדורם: אני רוצה לקוות שמחר לא ימכרו את משכן הכנסת לעובדי קופת הגמל של עובדי הכנסת.

יואל רזבוזוב: תודה.

יואל רזבוזוב: רציתי לעדכן: עוד פעם, לפי השיחות שלי – הן לא רבות – עם קופת הגמל, הבנתי שהם קיבלו הוראה ממשרד האוצר למכור את הנכסים, להוריד את הנכסים מ-30% ל-15%.

יואל רזבוזוב: דיברתי עם משרד האוצר.

יואל רזבוזוב: משרד האוצר אמר: אנחנו לא מחייבים למכור שום נכס ספציפי.

יואל רזבוזוב: אז באמת השאלה, והשאלה צריכה להיות מופנית לקופת הגמל: למה הם מוכרים דווקא את הנכס הספציפי הזה ולא כל נכס אחר.

איציק שמולי: יש פה מישהו מהסוכנות היהודית - - -

יואל רזבוזוב: הסוכנות היהודית – אנחנו עוד מעט ניתן פה.

יואל רזבוזוב: עוד פעם, יש לנו פה את קופת הגמל ויש לנו פה את הסוכנות היהודית.

יואל רזבוזוב: הסוכנות היהודית הגיעה; קופת הגמל, אמרנו: תמוה שהם לא הגיעו.

יואל רזבוזוב: יכלו לשלוח את המנכ"ל.

יואל רזבוזוב: המנכ"ל, אני חושב, ודי שמעתי שהוא שולט בעניינים, וכן יודע על מה מדובר.

יואל רזבוזוב: יכול לתת לנו תשובות, אך הם בחרו לא להגיע.

יואל רזבוזוב: דווקא הסוכנות היהודית כן הגיעה.

יואל רזבוזוב: אנחנו נשמע עוד שני דוברים.

יואל רזבוזוב: אני גם רוצה לשמוע את נציג משרד העלייה והקליטה, את מר חביב קצב לפני כן.

יואל רזבוזוב: כן, בבקשה, תציג את עצמך לפרוטוקול.

<דורון תשתית: כן, שמי דורון תשתית, ואני חבר מועצה במבשרת ציון.

<דורון תשתית: כל החיפזון הזה של המכרז הזה, המוזר, גם פוגע בנו, ויש לנו גם כמועצה מקומית; יש פה את ראש המועצה, ואני רוצה להציג אספקטים אחרים: המועצה המקומית מבשרת ציון מחזיקה בקרקעות, לא מחזיקה אלא יש בתחומה קרקעות מאוד יקרות.

<דורון תשתית: אנשים צעירים אצלנו לא מצליחים לרכוש בתים כיוון שערך הקרקעות מרקיע לשחקים.

<דורון תשתית: בגלל זה יכול להיות שהסוכנות היהודית שם עשתה איזשהו תרגיל, העבירה את זה מפה לפה, והיום רוצה לממש את הנכס.

<דורון תשתית: אם הסוכנות היהודית חושבת שהיא הפכה להיות מהסוכנות היהודית לסוכנות נדל"ן, יש לנו בעיה עם הסיפור הזה.

<דורון תשתית: זה המקום לבדוק את זה.

<דורון תשתית: אם הסוכנות היהודית חושבת שהיא עכשיו רוצה לממש נכסים וזה האידיאל שלה, יש בעיה עם הסיפור הזה.

<דורון תשתית: אם הסוכנות היהודית גמרה את תפקידה בתחום של קליטת עלייה כי אין עולים, שתתכבד ותתחיל לטפל במניעת ירידה.

<דורון תשתית: במבשרת ציון עוזבות משפחות צעירות.

<דורון תשתית: אפשר להפוך את מרכז הקליטה הזה למה שעשתה אותה סוכנות יהודית בצפון ובערד, עשו בערד, הפכו את המקום הזה למקום, לדיור מוגן ודיור ציבורי.

<דורון תשתית: סליחה, לדיור ציבורי.

<דורון תשתית: הם יכולים, יש מודלים אחרים, ומאוד מכעיס שמה שהם בחרו זה להיות סוכנות נדל"ן ולהתחיל לממש קרקעות שאנשים תרמו להם.

<דורון תשתית: יש פה גם אמירה כלפי יהדות ארצות הברית - - -

יואל רזבוזוב: תיקון: בינתיים מי שמימש זו קופת הגמל של הסוכנות היהודית.

יואל רזבוזוב: בינתיים - - -

<דורון תשתית: תראה, הם יכולים - - - איך שהם רוצים.

<דורון תשתית: הם יכולים לקרוא לזה איך שהם רוצים.

<דורון תשתית: בסופו של דבר זה מגיע לסוכנות היהודית.

<דורון תשתית: זה מגיע לעובדי הסוכנות היהודית, ומממש את הפנסיות שלהם.

<דורון תשתית: יש פה אמירה מאוד-מאוד חמורה ליהודי ארצות הברית וכל יהודי שתורם.

<דורון תשתית: היום אתה תתרום, מחר-מחרתיים ייעלם השלט, ואתה תמצא את עצמך שתרמת לפנסיה של מויישלה זוכמיר.

<דורון תשתית: פה, במקום הזה, אנחנו צריכים לחשוב בצורה ארוכת טווח.

<דורון תשתית: מה המסר?

<דורון תשתית: אמר פה ידידי: שיטת סלאח שבתי.

<דורון תשתית: זה כבר פסה.

<דורון תשתית: היום צריך לדבר על "שיטת השקשוקה".

<דורון תשתית: ואם עושים לנו שקשוקה כדאי מאוד שבשולחן הזה נברר את זה, כי זה פוגע ישירות בעלייה.

יואל רזבוזוב: תודה לחבר המועצה.

יואל רזבוזוב: כן, ראש המועצה, בבקשה.

<יורם שמעון: שלום לך.

<יורם שמעון: תודה לך, היושב-ראש, ותודה לחברי הכנסת.

<יורם שמעון: אני ראש המועצה, יורם שמעון, ואני רוצה להבהיר שבראשית דבריי אני רוצה שכולם יידעו את זה: אנחנו כמועצה נעשה הכול שהעולים שנמצאים במרכז הקליטה לא ייפגעו.

<יורם שמעון: לנו יש את כל האמצעים ואת כל הכלים, ואנחנו נממש את כל הכלים האלו כדי שלעולים עצמם תהיה חלופת דיור ראויה.

<יורם שמעון: לא יקרה מצב שעולים ייזרקו לרחוב.

<יורם שמעון: ולנו יש את הכלים האלו, את הכלים ואת האמצעים, ואנחנו נפעל ונעשה הכול כדי שאף עולה לא יפגע.

<יורם שמעון: גם אם יוחלט בסופו של יום למכור את הנכס ולהוציא את העולים, אנחנו נוציא אותם בצורה ראויה ומכובדת.

נסים זאב: לאן?

נסים זאב: במקום?

איציק שמולי: חלופת דיור במבשרת ציון?

<קריאה: איך?

<קריאה: לאן?

<קריאה: לאן?

<קריאה: - - -

<יורם שמעון: בסופו של יום, תבינו חברים, כל יזם שיזכה יצטרך לעבור דרכנו.

<יורם שמעון: הוא ירצה הרי לקבל אחוזי בנייה, וירצה לבוא לוועדות התכנון, ולנו אין הרבה כלים.

<יורם שמעון: כרגע, אנחנו - - -

נסים זאב: לאן להעביר אותם?

נסים זאב: לעיר אחרת או - - -

<יורם שמעון: זהו, עכשיו תבינו, זה לא פתרון שהמועצה.

<יורם שמעון: בסופו של יום, תחשבו.

<יורם שמעון: שכחתם פה עוד גורם: קרן הפנסיה של הסוכנות היהודית משכירה את זה לגורם נוסף, והוא משכיר את זה למשרד העלייה והקליטה.

<יורם שמעון: למועצה אין בעצם יכולת למנוע את המכירה או את ההשכרה או בכלל.

<יורם שמעון: בסופו של יום, מי שצריך - - -

נסים זאב: אז למה אתה אומר: אנחנו נדאג?

נסים זאב: תגיד - - -

<יורם שמעון: שנייה.

<יורם שמעון: אני אסביר.

<יורם שמעון: הרי מחר זה יימכר ליזם שקוראים לו x.

<יורם שמעון: עוד מעט אנחנו נגיע גם לפרויקט שאתה הזכרת, חבר הכנסת.

מרדכי יוגב: סליחה, ראש המועצה, לפי המודעות שאני רואה זה נמכר כבר.

<קריאה: זה לא - - -

<יורם שמעון: בסופו של דבר, היזם x, וכבר יצר איתנו קשר יזם מסוים וביקש הגדלת אחוזי בנייה, הגדלת זה.

<יורם שמעון: הם יצטרכו לבוא אלינו ואנחנו נבהיר להם שעד שלא נקבל פתרון, פתרון כזה שייתן מענה לכל העולים שיושבים פה.

<יורם שמעון: ואני כבר ישבתי עם העולים, יחד עם מר אברהם נגוסה שיושב שם, ראש הקהילה של עולי אתיופיה.

<יורם שמעון: סיכמנו על מהלכים.

<יורם שמעון: יש לנו הבנות ויש לנו הסכמות איך אנחנו פועלים יחד כדי למנוע פגיעה בעולים החדשים, תושבי מרכז הקליטה.

<יורם שמעון: אנחנו כמועצה נעשה את הכול.

איציק שמולי: אדוני ראש המועצה, אנחנו מעוניינים לשמוע את זה.

<קריאות: - - -

<יורם שמעון: שנייה.

<יורם שמעון: כשאדוני יסיים אני אענה לכל שאלה.

<יורם שמעון: אני רוצה להגיד עוד כמה דברים: אנחנו הזמנו חוות דעת.

<יורם שמעון: אנחנו גם שלחנו מכתב לאנשי קרן הפנסיה, להבהיר להם את עמדתנו, שהיא נחרצת והיא ברורה, גם לגבי העולים, גם לגבי מעמדנו המשפטי.

<יורם שמעון: אנחנו מחכים לחוות הדעת הזאת.

<יורם שמעון: בנוסף, הזמנו גם חוות דעת שאנחנו רוצים לדעת איפה, מה יש לנו יכולות לעשות כדי לפעול, לממש את הזכויות של המועצה, של התושבים, וגם של העולים.

<יורם שמעון: חשוב לזכור שישנה הזנחה במרכז הקליטה מזה שנים רבות.

<יורם שמעון: מרכז הקליטה הזה הוא בן קרוב ל-40 שנה.

<יורם שמעון: הוא נראה במצב לא טוב בלשון המעטה.

<יורם שמעון: המועצה, בסופו של יום, יש לה אינטרס שהמקום ייראה בצורה אחרת: יקבל שיפור בחזות, בנראות שלו, בכל הדברים - - -

יואל רזבוזוב: יהיו שם וילות.

יואל רזבוזוב: בטוח - - -

<יורם שמעון: לא, אנחנו לא רוצים וילות.

<יורם שמעון: תראה, בסופו של דבר, אם הפרויקט הזה, אותה קבוצה שהגישה הצעה, ואנחנו פה, גם אני מצטרף למה שאמרת, יש פה הרבה דברים שהם תמוהים מעבר לתמוהים: יום אחרי שבעצם המכרז התפרסם כבר נפתח משרד, והיו כבר תכניות, וכבר היו שם הצעות, ויש שם דברים שהם מעבר לתמוהים, שזה לא התפקיד - - -

מרדכי יוגב: מי אישר אותם?

מרדכי יוגב: הרי הוועדה המקומית לתכנון ובנייה צריכה לאשר.

<יורם שמעון: לדעתי, מבקר המדינה צריך לבדוק את זה.

<יורם שמעון: לדעתי.

מרדכי יוגב: בוודאי.

<יורם שמעון: עכשיו, זה לא עניין שלי ואני לא מתעסק עם זה, רק אנחנו רוצים - - -

איציק שמולי: כראש המועצה, גם אתה ראית את זה בעיתון?

<יורם שמעון: סליחה?

איציק שמולי: גם אתה ראית את זה בעיתון פעם ראשונה?

<יורם שמעון: כמובן.

<יורם שמעון: כולנו ראינו.

<יורם שמעון: זה העיתון המקומי "זמן מבשרת".

איציק שמולי: לא, בפעם הראשונה גם אתה ראית את זה בעיתון - - -

<יורם שמעון: לא, מה שקרה אני אסביר.

<יורם שמעון: שאלה מצוינת.

איציק שמולי: אני רוצה להבין איפה המועצה.

<יורם שמעון: החבר'ה של קרן הפנסיה – אני סך הכול חמישה חודשים ראש מועצה – ישבו עם ראש המועצה הקודם, וניסו ללכת למספר מסלולים של מכירת הנכס.

<יורם שמעון: בכל במסלולים שעלו לדיון – ממה שאני הבנתי גם ממהנדסת המועצה – אף מסלול לא נבחר.

<יורם שמעון: הם בסופו של דבר החליטו לממש את הנכס במכירתו לכל המרבה במחיר.

<יורם שמעון: בכל השיחות ובכל הדיונים המקדמיים שהיו עם קרן הפנסיה של הסוכנות היהודית הם לא העלו את ההצעה הזאת.

<יורם שמעון: עכשיו, הם כרגע החליטו את ההחלטה שלהם.

<יורם שמעון: זו קרקע פרטית.

<יורם שמעון: אנחנו בודקים את הנושא מבחינה משפטית מה אנחנו יכולים לעשות.

<יורם שמעון: חשוב לזכור שהמועצה גם תפעל לאחר שיימכר הנכס לדאוג שהתמהיל של הדיור שם יהיה כזה שגם הזכויות - - - גם מבני ציבור, גם דיור לזוגות צעירים; שכמו שאמר מר דורון תשתית, ובצדק:

<יורם שמעון: אנחנו נעשה הכול שתהיה שם בנייה לבני המקום, לבני ההמשך, וגם מבני ציבור.

<יורם שמעון: תודה רבה לכם.

יואל רזבוזוב: תודה, אבל כן, אנחנו רואים פה, עוד פעם, יש פה פרסומים, יש פה כבר וילות, דירות יפות.

יואל רזבוזוב: נראה לי שקשה יהיה לעצור.

יואל רזבוזוב: אנחנו צריכים - - -

איציק שמולי: אני לא מבין.

איציק שמולי: יש - - -

נסים זאב: אני רוצה לדעת, החברה הזאת, היא שתזכה בסופו של דבר?

<יורם שמעון: לא.

<יורם שמעון: מה פתאום.

<יורם שמעון: יש - - -

מרדכי יוגב: אז היא משקרת?

מרדכי יוגב: היא מוכרת - - -

נסים זאב: אז איך היא יצאה לעיתון?

נסים זאב: איך היא יוצאת במודעת ענק "כל הקודם זוכה"?

נסים זאב: זאת אומרת, אני המוכר ונראה מי יזכה קודם.

<יורם שמעון: אז אני אסביר: למיטב הבנתי וידיעתי יש המון קבוצות רכישה בארץ שלפני רכישת הקרקע מארגנות קבוצת רכישה ופונות ביחד לרכוש את הקרקע.

<יורם שמעון: זכו – מה טוב, ממשיכים בהליך; לא זכו – מחזירים להם את הכסף.

<יורם שמעון: כל דייר מתוך ה-250 דירות שנמכרו שם – שזה כרגע מה שנמכר, מה שאני יודע – שילם 50 אלף שקל, יחד עם חוזה, שאם הם לא זוכים במכרז ה-50 אלף שקל מוחזרים אליהם.

<דורון תשתית: אבל בינתיים הם שולחים אנשים לבתים של העולים, עם מפות, והאנשים דופקים בדלת ואומרים לעולים: שלום, קניתי את הבית הזה, אני מבקש למדוד את המקלחת.

יואל רזבוזוב: טוב, חברים, בואו נמשיך, יש לנו עוד כמה.

יואל רזבוזוב: אנחנו רוצים לשמוע את משרד העלייה והקליטה ואת הסוכנות היהודית.

יואל רזבוזוב: נקווה שרק המקומון הרוויח, שזה לא שווה כלום ופשוט הרוויחו כאן.

יואל רזבוזוב: אז אני רוצה לשמוע את מר אברהם נגוסה, בבקשה, ואז נציג משרד העלייה והקליטה.

אברהם נגוסה: תודה, אדוני, יושב ראש הוועדה, חברי הכנסת ונציגי גורמים שונים.

אברהם נגוסה: קודם כל, אני רוצה לברך את אדוני, יושב ראש הוועדה.

אברהם נגוסה: תודה על קיום הדיון.

אברהם נגוסה: שמעת את הזעקה והגבת מהר, ואני מאוד מודה לך.

אברהם נגוסה: יש לנו כתובת אחת – הכתובת היא משרד העלייה והקליטה.

אברהם נגוסה: מטעם ממשלת ישראל, מי שאחראי בקליטת העולים זה משרד העלייה והקליטה.

אברהם נגוסה: משרד העלייה והקליטה מפעיל את האתר, מרכז הקליטה, באמצעות הסוכנות היהודית, והסוכנות היהודית מוכרת את האתר.

אברהם נגוסה: אני אומר שקופת הגמלה של הסוכנות היהודית, בשבילי זה הכול אותו דבר כי זה אותו ארגון.

אברהם נגוסה: עכשיו, תמוה מאוד שמשרד העלייה והקליטה מגיב שלא ידע על זה, ולא הייתה התייעצות, ועכשיו הם כולם מסתתרים מאחורי קופת הגמל הזו; ושגם הם מזלזלים בעולים החדשים, לא אכפת להם מה יקרה לעולים, כמו שזלזלו בוועדה שהם לא באו לשלוח אפילו נציג לתת את מה הם רוצים לעשות.

אברהם נגוסה: ולכן אדוני היושב-ראש, פה יש הסתרה.

אברהם נגוסה: הם הסתירו את עכל המהלך, ובישלו את זה בתוך כל הגורמים ביחד - - -

יואל רזבוזוב: בינתיים אנחנו מבינים שמי שהסתיר את המהלך זו קופת הגמל, לא משרד העלייה והקליטה.

יואל רזבוזוב: נשמע עכשיו את נציג משרד העלייה והקליטה, בסדר?

יואל רזבוזוב: בוא, תסיים את דבריך.

אברהם נגוסה: אני אשמח שאני טועה, אבל תמיד זה לא ככה.

אברהם נגוסה: כי אני חושב שזה פה, מי שמפעיל את האתר, בתוך שישה חודשים עד סוף דצמבר, שלא יודעים שהחוזה מסתיים, ואותו ארגון שמפעיל מטעם משרד העלייה והקליטה כקבלן משנה הוא זה שמוכר.

אברהם נגוסה: אז עכשיו אני משאיר לבדיקה של המערכת המשפטית, תבדוק את כל הדברים האלה.

אברהם נגוסה: אבל היום יש כ-400 משפחות שמתגוררות במרכז הקליטה: קשישים, חד הוריות, בודדים, משפחות, שאין פתרון הולם לדיור.

אברהם נגוסה: אין פתרון הולם.

אברהם נגוסה: הפתרון – משרד העלייה והקליטה מציע, הפתרון.

אברהם נגוסה: זה לא פתרון הולם.

אברהם נגוסה: זה פשוט לא יכול לתת פתרון לעולים.

אברהם נגוסה: הם לא יכולים לקנות דירות.

אברהם נגוסה: מחירי הדירות, אנחנו יודעים כמה זה עולה.

אברהם נגוסה: והמשכנתאות שהם מציעים למשפחות, זה לא מספיק להם.

אברהם נגוסה: ולבודדים בכלל אין משכנתה.

אברהם נגוסה: לא נותנים להם.

אברהם נגוסה: ולכן, הפתרון, אם הם רוצים למכור את הנכס, קודם כל הם צריכים לתת פתרון.

אברהם נגוסה: משרת העלייה והקליטה, שר האוצר, שר הבינוי והשיכון, צריכים לשבת ביחד ולהגדיל את המשכנתאות לאלה שמגיע להם, ולתת לאלה שאין להם זכות לקבל משכנתאות, שהם מנעו אותם פשוט.

אברהם נגוסה: קשישים, למשל, ובודדים, למשל, אין להם.

אברהם נגוסה: ולכן פה זה לא מרכז פרטי, זה לא משפחה בודדת.

אברהם נגוסה: פה יש מרכז ציבורי שנותן שירות ציבורי, כמו שהוגדר קודם: הן מבחינה בריאותית, הן מבחינה חינוכית, הן מבחינת רווחה וחברתית.

אברהם נגוסה: ולכן, לסגור מרכז ציבורי כזה שנותן שירות ל-1,300 אזרחי מדינת ישראל, ולזרוק אותם החוצה ללא קורת גג, לרחובות, כמו חפצים, זה פשע נגד הציונות.

אברהם נגוסה: כי הציונות, היה צריך להיות, הסוכנות היהודית הייתה צריכה להיות, לעמוד במאבק הזה.

אברהם נגוסה: כמו שהיא קיבלה בתרומה את המקום, היא הייתה צריכה לתת, לקלוט את העולים.

אברהם נגוסה: זו המשימה שלה.

אברהם נגוסה: לצערי הרב, זה לא מה שקורה.

אברהם נגוסה: העולים נשארו לבד ללא שום קורת גג.

אברהם נגוסה: זה מה שיקרה.

אברהם נגוסה: לשלוח אותם לדימונה, לצפת, אנשים שעובדים.

אברהם נגוסה: עכשיו, הם יעזבו את העבודה, יהיו מובטלים בדימונה, בצפת.

אברהם נגוסה: אלה שלומדים במכללות, באוניברסיטאות, הם יפסיקו ללמוד בגלל חזירות של אנשים עשירים, למכור את המקום ולזרוק את העניים.

אברהם נגוסה: זו מדינת הרווחה של מדינת ישראל.

אברהם נגוסה: ואני מאוד מצטער, הדבר הזה קורה כמה קילומטרים מבירת מדינת ישראל, מכנסת ישראל, מממשלת ישראל, ואף אחד לא ידע על זה, על המחדל הזה.

אברהם נגוסה: אף אחד לא ידע.

אברהם נגוסה: כולם עכשיו מסתתרים, כולם.

אברהם נגוסה: ולכן אני מציע, ההצעה, אדוני:

אברהם נגוסה: הוועדה תקרא לגורמים הרלוונטיים, בראש ובראשונה משרד העלייה והקליטה, למצוא פתרון הולם לעולים.

אברהם נגוסה: דהיינו, הפתרון מאוד ברור.

אברהם נגוסה: שלא ילכו לחפש כל מיני כיוונים: להגדיל את המשכנתאות לאלה.

אברהם נגוסה: ב-300 אלף שקל, מי יכול לקנות היום דירה?

אברהם נגוסה: לבודדים ולקשישים שאין להם, לא נותנים להם משכנתאות, ייתנו להם, ואז ימכרו אחר כך את המקום שלהם.

אברהם נגוסה: אבל העולים צריכים לקבל פתרון.

אברהם נגוסה: תודה רבה.

יואל רזבוזוב: תודה.

יואל רזבוזוב: תודה.

יואל רזבוזוב: הצטרפה אלינו חברת הכנסת פנינה תמנו-שטה.

יואל רזבוזוב: היא צריכה לצאת ב-13:00 לדיון.

יואל רזבוזוב: ניתן לה כמה מילים, ואחרי זה אני רוצה לשמוע את נציג משרד העלייה והקליטה, ואחרי זה הסוכנות היהודית.

יואל רזבוזוב: מה שרק רציתי להגיד, בשביל זה אנחנו מקיימים דיון כאן:

יואל רזבוזוב: שאף אחד לא יסתתר.

יואל רזבוזוב: אנחנו לא מוכנים שיסתתרו.

יואל רזבוזוב: שמענו כאן דברים קשים, ואנחנו באמת כאן להציף את הנושא הזה, ובאמת למצוא פתרון הולם.

יואל רזבוזוב: בבקשה.

פנינה תמנו: ראשית, התנצלותי על זה שאני באמת אהיה נוכחת בדיון החשוב הזה רק למספר דקות, גם כי נאלצתי להיות בישיבת הנשיאות כדי להכריע בתאריך הבחירה לנשיא, וגם כי יש דיון שאני זימנתי ואינני יכולה להיעדר ממנו.

פנינה תמנו: אני חייבת לומר שהתעלול הזה אין לו אח ורע במדינה דמוקרטית, ובמיוחד במדינה שחרטה על עצמה את העלייה.

פנינה תמנו: ואני שמעתי את דבריך, מר אברהם נגוסה.

פנינה תמנו: אני חושבת שאמרת את הדברים בצורה הנוקבת ביותר.

פנינה תמנו: אבל בל נשכח: העולים האלה שאנחנו מדברים עליהם, 1,300 עולים חדשים, היו בתחנה נוספת לפני שהם הגיעו לארץ.

פנינה תמנו: תחנה שהיא לא פחות פשוטה, שאני תמיד אמרתי שזו אחת ההחלטות הכי גרועות של מדינת ישראל.

פנינה תמנו: שגם שם הם חוו את השבר הלא פשוט הזה עד שהם הגיעו לארץ.

פנינה תמנו: ואין שום סיבה, אין שום סיבה, וזה צריך להיות כלל בל יעבור, שאנשים שיגיעו למרכז קליטה יצטרכו לעבור עוד תחנה נוספת.

פנינה תמנו: ברור לנו שממרכזי הקליטה בסופו של דבר עוברים ליישובי הקבע.

פנינה תמנו: את הפתרונות צריך לגבש.

פנינה תמנו: אין לברוח מהם.

פנינה תמנו: מחר הסוכנות היהודית צריכה להסיר את אותם שלטים של מכרז.

פנינה תמנו: זה לא הגיוני לקחת אוכלוסייה חלשה - - -

יואל רזבוזוב: - - -

פנינה תמנו: זה לא משנה.

פנינה תמנו: בעיניי, בסופו של דבר, זו אחריות משותפת של כל הגורמים שנמצאים כאן.

פנינה תמנו: אני אומרת שקודם כל צריך להבין: אי אפשר לקחת אוכלוסייה שבלאו הכי נמצאת בצעדיה הראשונים בחברה שלנו.

פנינה תמנו: אולי מישהו פה משתמש בהם.

פנינה תמנו: אני לא רוצה להאמין שמישהו פה משתמש בגב העולים על מנת לרכוב על איזה משהו שהוא רוצה להעלות או איזה נושא שלא מסתדר בסוכנות היהודית או בקופת העובדים.

פנינה תמנו: אני לא מאמינה שאותם עובדים, אם אתם תעשו, תבדקו אחד-אחד, היו מוכנים להשליך אותם ושיעברו את התהליך שהם יצטרכו לעבור, אם הם יעברו למרכזים אחרים.

פנינה תמנו: אני דורשת מכם ואני אומרת לכם, עולים חדשים: אל תתפנו.

פנינה תמנו: אל תתפנו.

פנינה תמנו: בשום פנים ואופן אין לכם מה להתפנות.

פנינה תמנו: ומחר תסירו את אותם שלטים שמכניסים אותם ללחץ נפשי כל כך כביר.

פנינה תמנו: אתם רוצים לפתור ובסופו של דבר לצאת למכרז?

פנינה תמנו: זה יהיה בתיאום מלא, תוך מתן פתרונות, שהם הולכים ליישובי הקבע.

פנינה תמנו: אנחנו לא ילדים קטנים.

פנינה תמנו: אני חושבת שכל מי שיושב פה סביב השולחן הזה זה אנשים בוגרים.

פנינה תמנו: תיקחו אחריות.

פנינה תמנו: אני מתנצלת שוב פעם שאני צריכה ללכת.

פנינה תמנו: אני אתכם.

פנינה תמנו: מחזקת את ידיכם.

פנינה תמנו: אל תטשו.

פנינה תמנו: שלא יתש כוחכם.

פנינה תמנו: נכון שזה ככה במדינה שלנו, אבל תאמינו לי, אפשר גם להשיג תוצאות.

פנינה תמנו: תודה.

יואל רזבוזוב: תודה לחברת הכנסת פנינה תמנו-שטה.

יואל רזבוזוב: אחרי נאום כזה הייתי מסיים את הדיון.

יואל רזבוזוב: אין לנו כאן כבר מה לפחד.

יואל רזבוזוב: חברים, אבל אנחנו נמשיך, נמצא פתרון.

יואל רזבוזוב: שיהיה בהצלחה לחברת הכנסת פנינה תמנו-שטה בדיון על קביעת תאריך בחירת הנשיא, הנשיאות.

יואל רזבוזוב: קודם רציתי את משרד העלייה והקליטה.

יואל רזבוזוב: מר חביב קצב, בבקשה, נציג משרד העלייה והקליטה.

יואל רזבוזוב: בוא, בכלל - - - את המפה.

יואל רזבוזוב: איך משרד העלייה והקליטה קשור לעניין.

<חביב קצב: אדוני היושב ראש, נגיד את זה ברמת העובדות: משרד העלייה והקליטה מטפל בעולים; משרד העלייה והקליטה לא אחראי על מכירת הנכס; משרד העלייה והקליטה לא שותף למכירת הנכס; משרד העלייה והקליטה לא ידע על מכירת הנכס, קרא על זה בעיתון.

<חביב קצב: אנחנו מזה שנה, אני מנהל משא ומתן או דיברתי עם נציגי קופת התגמולים, ברשות מנכ"ל קופת התגמולים, שהודעתי לו ביחד עם חבריו בסוכנות היהודית, שיושבים פה לידי, שאנחנו אמרנו שהדרך לסיים את הנושא של מרכז הקליטה מבשרת ציון זה דרך פינוי בשלבים.

<חביב קצב: יתרה מזאת, אני קיבלתי בקשה ממנכ"ל קופת התגמולים, ביחד עם אנשים אחרים, ללכת לשבת עם היזם, שהוא שוכר את המבנה מהם, לדבר איתו על הנושא של פינוי בשלבים.

<חביב קצב: אנחנו אכן, אני הזמנתי שמאויות.

<חביב קצב: אני ביקשתי, התחלתי לדון בנושא, ואז קראנו בעיתון על הנושא של המכירה.

<חביב קצב: זכותה של קופת התגמולים למכור, זה לא ענייננו.

<חביב קצב: אנחנו לא מתעסקים בזה, משרד העלייה והקליטה.

<חביב קצב: בנושא העולים, אנחנו ממשיכים ואומרים - - -

מרדכי יוגב: סליחה, שאלת הבהרה: למה זכותה של קופת התגמולים למכור?

<חביב קצב: זה לא הנכס שלנו, זה הנכס של - - - משרד העלייה והקליטה.

נסים זאב: זה עבר לבעלותם.

מרדכי יוגב: זה שאלות - - -

<קריאה: הועבר אלינו.

מרדכי יוגב: אוקיי, זה שאלות שצריך לשאול את הסוכנות היהודית.

<קריאה: בדיוק.

מרדכי יוגב: אוקיי.

<חביב קצב: אני משרד העלייה והקליטה, אנחנו מטפלים.

<חביב קצב: התאפשר לי לחתום על חוזה, לשכור את הנכס לעולים.

<חביב קצב: אכן, ככה עשיתי.

<חביב קצב: כל זמן שיתאפשר לי להמשיך לחתום על הסכם, אנחנו נעשה כך.

<חביב קצב: אנחנו גם עכשיו עומדים על דרישתנו ובקשתנו שאנחנו נפנה ביחד עם כל השותפים, ביחד עם הסוכנות היהודית, יד ביד, נפנה את המקום בשלבים.

יואל רזבוזוב: קופת הגמל לא הודיעה לך לפני שנה שהם מתכוונים למכור את זה?

יואל רזבוזוב: שהם מוכרים את זה?

<חביב קצב: קופת הגמל אמרו שרוצים למכור.

<חביב קצב: יתרה מזאת, חודשיים לפני המכרז באו ואמרו שרוצים לפרסם מכרז למכירה למגרש מגרש.

<חביב קצב: לא רצו למכור את זה בבת אחת, רצו למכור את זה מגרש-מגרש.

נסים זאב: זאת אומרת, 74 מגרשים?

<חביב קצב: ובאנו ואמרנו להם: אם יש עולים באמצע.

<חביב קצב: הם מודעים שיש עולים באמצע.

<חביב קצב: אלה שישבתי איתם הם נציגי קופת התגמולים, מודעים שיש עולים באמצע.

<חביב קצב: ואז אמרו לי: בבקשה, לך תבדוק את האפשרות לפינוי בשלבים.

<חביב קצב: מה קרה להחלטה שלהם, למכור את הכול ביחד?

<חביב קצב: זה לא נושא שלי.

<חביב קצב: אני לא מעורב בו.

<חביב קצב: אני אמרתי שקראתי על זה בעיתון.

<חביב קצב: על אף כל מה שאני אמרתי, אני גם ביחד עם השותפים שלי בסוכנות היהודית, שהם יושבים פה, אנחנו ממשיכים לבדוק את האפשרות; אני לא יודע אם זה יתאפשר או לא יתאפשר, וייתכן ולא יתאפשר; נמשיך לבדוק את האפשרות לפנות את העולים, בשיתוף פעולה כמובן, עם כל הגורמים, בשלבים.

<חביב קצב: זה הקו שלנו.

<חביב קצב: זאת ההצעה שלנו.

איציק שמולי: לאן?

<קריאה: לאן?

<קריאות: לאן?

<קריאה: לדימונה?

יואל רזבוזוב: רגע, שנייה, חברים.

יואל רזבוזוב: בכלל, מרכז קליטה, עשינו כבר, כבר עשינו כאן דיון על מרכזי קליטה.

יואל רזבוזוב: מרכז קליטה זאת תחנה - - -

<חביב קצב: זו תחנה זמנית.

יואל רזבוזוב: תחנה זמנית, - -

<חביב קצב: זו תחנה זמנית.

יואל רזבוזוב: - - והעולים צריכים לצאת - -

<חביב קצב: בוודאי.

יואל רזבוזוב: - - ושתהיה אינטגרציה לתוך הקהילה.

יואל רזבוזוב: אנחנו לא אמורים גם להיתקע 20 שנה במרכז קליטה, אנחנו דיברנו על זה כבר.

יואל רזבוזוב: לא ניתקע.

יואל רזבוזוב: לא נאפשר.

יואל רזבוזוב: אנחנו לא רוצים כאן עולים שיהיו פה 100 שנה במרכז קליטה.

יואל רזבוזוב: אנחנו רוצים הרי - - -

<קריאה: גם העולים לא רוצים.

<קריאה: גם העולים לא - - -

<קריאה: גם העולים לא - - - לא רוצים.

<קריאה: אדוני היושב-ראש, גם העולים רוצים לעזוב.

<קריאה: - - - לא נשאר במרכז הקליטה.

<קריאה: במרכז הקליטה יש הרבה בעיות.

יואל רזבוזוב: יפה.

יואל רזבוזוב: אנחנו רוצים שלא יהיו בעיות.

<קריאה: - - - להעביר אותם למרכז קליטה אחר.

<קריאה: - - - למקום אחר.

יואל רזבוזוב: רגע, שנייה, אדוני.

יואל רזבוזוב: אז כמה שנים אנחנו צריכים עכשיו בשביל לעשות כדי שאותם עולים; הרי כמה שנים העולים צריכים להיות במרכז קליטה?

<חביב קצב: - - - אני הודעתי כשישבתי עם נציגי קופת התגמולים ביחד עם - - - הסוכנות היהודית, אני דיברתי על שלוש שנים.

יואל רזבוזוב: שלוש שנים.

<חביב קצב: פינוי בשלבים.

<חביב קצב: יש - - -

יואל רזבוזוב: השאלה עכשיו, אותם העולים שנמצאים שם עכשיו, מתי נגמר הזמן שלהם?

יואל רזבוזוב: התקופה שהם צריכים לשהות שם, במרכז הקליטה.

<חביב קצב: חלק נגמר כבר, חלק ייגמר בתהליך הקרוב, חלק ייגמר בעוד שנה.

<חביב קצב: - - -.

<חביב קצב: אנחנו רוצים להגיע לתיאום, לפינוי, שכל אחד ימצא את הפתרון שלו וייצא.

<חביב קצב: אנחנו נעמיד את מה שאנחנו יכולים על פי כל האפשרויות.

<חביב קצב: אנחנו מנהלים לא רק מרכז קליטה אחד, אנחנו מנהלים 16 מרכזי קליטה.

<חביב קצב: יש למעלה מ-7,000 עולים מאתיופיה, נמצאים.

<חביב קצב: העולים מאתיופיה ממשיכים להגיע לארץ.

<חביב קצב: העלייה לא הסתיימה, לידיעת כולנו.

<חביב קצב: שאנחנו נדע את זה.

<חביב קצב: כל מקום שמתפנה בשאר מרכזי הקליטה אנחנו אמורים גם לשמור אותו להמשך, לאותם אנשים שאמורים להגיע.

<חביב קצב: אנחנו נצטרך לדאוג להם לקורת גג.

<חביב קצב: כי אנחנו יודעים שכבר בינואר, אדוני היושב-ראש, כשקיימנו דיון אצלך על הנושא הזה, העולים מאתיופיה זו הקבוצה היחידה שמגיע ישירות למרכזי הקליטה בגלל הטיפול המיוחד שהם מקבלים.

<חביב קצב: אנחנו נמשיך באותו מסלול.

<חביב קצב: אם אנחנו רצים להגיע למצב שהעולים יתפנו בדרך הנכונה, בקצב הנכון, אני כבר דיברתי לפני שנה עד היום; אני מדבר על אפשרות של המשך לשלוש שנים של עבודה.

<חביב קצב: לדעתי זה סביר.

<חביב קצב: מרכז הקליטה זה רחובות, מי שמכיר את המקום.

<חביב קצב: זה לא בניינים רבי קומות.

<חביב קצב: אפשר לעבוד בשיטה של רחובות, לפנות, ואז כולם יהיו מרוצים.

יואל רזבוזוב: רגע, אני גם רוצה להחליף את המושג הזה "לפנות".

יואל רזבוזוב: הרי בסוף אנחנו אומרים: מרכז קליטה זאת תחנה שהעולים מגיעים ואז משתלבים לתוך החברה.

יואל רזבוזוב: אז אותם עולים ששוהים שם מספיק זמן ובאמת צריכים להשתלב לתוך החברה, אנחנו לא נקרא לזה לפנות.

יואל רזבוזוב: זו אינטגרציה טבעית.

<חביב קצב: - - - לסייע גם להם.

<חביב קצב: אנחנו נסייע גם להם - - -

יואל רזבוזוב: מה שאתה אומר, לדעתך, אנחנו צריכים שלוש שנים בשביל שאותם אנשים, היום, המשפחות שיש להן זכאות למשרד העלייה והקליטה, ייקח להן שלוש שנים לצאת ולהשתלב.

<חביב קצב: לא כולם.

<חביב קצב: בשלבים.

יואל רזבוזוב: בשלבים.

<חביב קצב: בשלבים.

יואל רזבוזוב: עכשיו, השאלה היא כזאת: אנחנו אומרים שיש לנו עוד גלי עלייה.

יואל רזבוזוב: האם בכלל שווה למכור את הנכס הזה כשיש לנו כבר מקום, מרכז קליטה?

<חביב קצב: אדוני, ברשותך, משרד העלייה והקליטה יכול לחתום על חוזה - - -

יואל רזבוזוב: אני שואל אותך כייעוץ, אני לא שואל אותך אם אתה קובע.

יואל רזבוזוב: זה לא אתה קובע לקופת הגמל.

<חביב קצב: בהנחה שיש דיון משפטי כרגע - - -

מרדכי יוגב: לא, לא, הוא שואל נתונים, אם יש צורך בעוד מרכזים - - -

יואל רזבוזוב: אם יש צורך בעוד מרכזי קליטה.

איציק שמולי: ברור שיש צורך.

איציק שמולי: מה, הוא אומר שיש עוד עולים.

<חביב קצב: יש צורך במרכזי קליטה, תלוי כמה עולים אמורים להגיע.

<חביב קצב: אם הולכים להגיע 4,000 או 5,000 או 1,500 או 7,000.

<חביב קצב: המספר הוא קובע.

<חביב קצב: אנחנו עובדים – עד רגע זה קלטנו, בהתאם להחלטת ממשלה קודמת שאנחנו סיימנו, סיימנו את הביצוע של ההחלטה, קלטנו כמעט כ-7,000 נפש שהגיעו מבני הפלשמורה, וקלטנו אותם בכל מרכזי הקליטה הקיימים.

<חביב קצב: פתחנו בנוסף לזה מרכז קליטה איבים ליד שדרות.

<חביב קצב: אבל גם מרכז הקליטה איבים, אנחנו אמורים לפנות אותו על פי החלטת הממשלה במהלך 2015, עד אמצע 2015.

<חביב קצב: זאת אומרת, שנבין מבחינת הזמנים.

<חביב קצב: אבל אם נחזור לנושא, אדוני, של מרכז הקליטה מבשרת ציון, אני חושב שעד שלוש שנים זה זמן נכון להגיע לפינוי בשלבים, מכובד, מתואם, על דעת כל הגורמים, והכי חשוב בקצב הנכון שהעולים יכולים לממש את הרכישות ולעבור לפתרונות דיור הקבע.

<דורון תשתית: זאת אומרת שגם אתם נגד המכירה המהירה והחפוזה הזאת.

יואל רזבוזוב: רגע, רגע, לא נתנו רשות דיבור.

יואל רזבוזוב: בבקשה, חברי כנסת.

איציק שמולי: אני רק שאלת הבהרה, ברשותך: ברור שהתכנית שלכם והדבר המועדף זה פינוי בשלבים.

איציק שמולי: זו התכנית המועדפת עליכם.

איציק שמולי: יש לכם PLAN B?

איציק שמולי: כלומר, אם בסופו של דבר זה יוצא לדרך, מה האלטרנטיבות שמשרד העלייה והקליטה יכול להעמיד במקומות אחרים?

<חביב קצב: אין לי אלטרנטיבות כרגע.

איציק שמולי: אוקיי.

איציק שמולי: אין אלטרנטיבות.

איציק שמולי: אדוני היושב-ראש, שמעת?

מרדכי יוגב: אדוני היושב-ראש, שמעת?

מרדכי יוגב: תשובה חשובה.

מרדכי יוגב: אין אלטרנטיבות למשרד העלייה והקליטה.

איציק שמולי: שאלתי אותו מה קורה אם התכנית שלו לא עובדת ואין פינוי בשלבים – מפנים את כולם בבת אחת.

איציק שמולי: האם יש אלטרנטיבות?

איציק שמולי: הוא אמר באופן חד - - -

<חביב קצב: יכול להעביר, נבקש להעביר למרכזי קליטה אחרים, אדוני, ואז - - -

איציק שמולי: לא, אני לא מפנה אצבע מאשימה אליך.

איציק שמולי: אני רק שאלתי.

<חביב קצב: אני מסביר.

יואל רזבוזוב: שאלה פשוטה: אני שמעתי להעביר למרכזי קליטה אחרים.

יואל רזבוזוב: אני כבר שמעתי את זה – אנחנו נעביר.

יואל רזבוזוב: הבעיה, כמו שאמרו, אנשים עובדים ואנשים לומדים, ולנתק אותם זה לא פשוט.

<חביב קצב: זה לא רק.

<חביב קצב: זה, אדוני, גם המשך העלייה.

<חביב קצב: העלייה ממשיכה להגיע.

יואל רזבוזוב: אז זה מה ששאלתי אותך לפני.

יואל רזבוזוב: אם העלייה ממשיכה להגיע האם בכלל אנחנו - - -

<חביב קצב: כיוון שהעלייה ממשיכה להגיע נצטרך לשמור מקומות פנויים.

<חביב קצב: אין לי כרגע ב-PLAN B, להגיד לך שיש לי מקומות חלופיים.

<חביב קצב: אין לי.

<קריאה: בשבוע שעבר הגיעה קבוצה.

<קריאה: בשבוע שעבר הגיעה קבוצה.

<קריאה: אז ממשיכה העלייה.

<קריאה: תימשך העלייה.

<קריאה: אנחנו לא רהיטים, עוברים ממקום למקום.

יואל רזבוזוב: רגע, רגע, שנייה, חברים.

יואל רזבוזוב: תנו לנו, בבקשה.

איציק שמולי: אתה אומר שאם התכנית הזאת יוצאת אל הפועל, למעשה למשרד העלייה והקליטה, בכלים שיש לו היום, אין מענה ל-1,200 או ה-1,300 אנשים שנמצאים שם היום.

<חביב קצב: לכמעט 1,000 נפשות.

<חביב קצב: אני מסכים אתך.

יואל רזבוזוב: טוב, חברים, בואו נשמע את נציג הסוכנות היהודית.

יואל רזבוזוב: עוד פעם, שאנחנו נבין, יש קופת גמל, שהנציגים לא הופיעו, ויש כאן את הסוכנות היהודית, נציגת הסוכנות היהודית.

יואל רזבוזוב: בבקשה.

<איילת שילה תמיר: שלום לכולם.

<איילת שילה תמיר: אני אתחיל אולי - - -

יואל רזבוזוב: תציגי את עצמך לפרוטוקול, בבקשה.

<איילת שילה תמיר: שמי איילת שילה תמיר, אני המשנה למנכ"ל של הסוכנות היהודית.

<איילת שילה תמיר: אני אתחיל אולי בשורה התחתונה, ובהקשר הזה אני חושבת שמה שמר חביב קצב אמר הוא הדבר הנכון: הפתרון הרצוי פה – אני תיכף אתייחס ליחסים בין קופת הפנסיה לסוכנות היהודית – אבל הפתרון הרצוי פה הוא הפתרון של הקיום של השהות בשלבים, באופן שיאפשר לאותם עולים שנמצאים בתקופת הזכאות שלהם, 18 חוקית – אנחנו היום מדברים על שלוש שנים מעשית – לסיים בהדרגה את השהות שלהם במרכז הקליטה ולעבור לדיור קבע.

<איילת שילה תמיר: לא כל ה-1,000 נמצאים באותו סטטוס.

<איילת שילה תמיר: חלקם למעלה מחמש שנים במקום, חלקם עדיין בתקופת הזכאות.

<איילת שילה תמיר: ולגבי אותם אלה שזכאים, וחשוב לתת להם את מעטפת הקליטה, העמדה שלנו הייתה ברורה ונאמרה בצורה חד משמעית מהרגע הראשון: מעטפת הקליטה לעולים הזכאים צריכה להישמר במלואה.

<איילת שילה תמיר: אני אגיד יותר מזה: רצוי במבשרת ציון.

<איילת שילה תמיר: אם רק ניתן יהיה להגיע להסכם, רצוי במבשרת ציון.

<איילת שילה תמיר: אני חושבת שהעמדה שמר חביב קצב הציג פה, של הפינוי הנדל"ני, לא הפינוי של האנשים, אלא עם היציאה ההדרגתית של האנשים בתום תקופת הזכאות שלהם, להעביר את הנכס.

<איילת שילה תמיר: זו העמדה שאנחנו צריכים לשאוף אליה.

<איילת שילה תמיר: זה הפתרון שצריך לשאוף אליו, והוא חשוב מבחינת מעטפת הקליטה לעולים.

<איילת שילה תמיר: והוא חשוב מכיוון שכל נושא הקליטה של עולי אתיופיה הולך ונמשך: מרכזי הקליטה ממשיכים לעבוד.

<איילת שילה תמיר: אנחנו עוד לא יודעים מה תהיה ההחלטה של ועדת החריגים, וכן הלאה.

<איילת שילה תמיר: אנחנו צריכים להיערך לעניין הזה.

<איילת שילה תמיר: אז זאת האמירה.

<איילת שילה תמיר: היא אמירה חד משמעית שנאמרת על ידי הסוכנות היהודית לאורך כל המהלך, ונאמרת שוב עכשיו.

<איילת שילה תמיר: המטרה שלנו להגיע לפתרון בשלבים, ולהעניק לכל אותם עולים שנמצאים בתקופת הזכאות את פתרון המעטפת.

<איילת שילה תמיר: יש קבוצה של עולים שנמצאת מעבר לתקופת הזכאות.

<איילת שילה תמיר: חלקה עם בעיות מהותיות ובאמת, בעיות שהוועדה הזאת מכירה; חלקה אפילו גם זה לא, ואפילו נמצאת בהליכים משפטיים.

<איילת שילה תמיר: זאת קבוצה אחרת, אני לא מתייחסת אליה כרגע.

<איילת שילה תמיר: עכשיו, יש פה מורכבות, ואני חושבת שחשוב להציג אותה.

<איילת שילה תמיר: המורכבות היא, ואני אתחיל אולי בהגדרת המעמד של קרן הפנסיה למען הסר ספק, כדי שיהיה פה ברור: קרן הפנסיה היא גוף עצמאי.

<איילת שילה תמיר: היא קרן פנסיה של עובדי הסוכנות היהודית.

<איילת שילה תמיר: היא קרן ותיקה.

<איילת שילה תמיר: היא כבר סגורה מזה קרוב ל-20 שנה, מאז, אם אני לא טועה, 1995.

<איילת שילה תמיר: העובדים הנוכחיים של הסוכנות היהודית, רובם, אפילו לא חברים בה.

יואל רזבוזוב: כמה אנשים יש בקרן הזאת?

<איילת שילה תמיר: כמה אלפים.

<איילת שילה תמיר: כמה אלפים.

<איילת שילה תמיר: אלה עובדי הסוכנות היהודית.

יואל רזבוזוב: נראה לי שיש להם הרבה כסף מכל העסקאות האלה.

<איילת שילה תמיר: לא, לא, אלה גמלאי הסוכנות היהודית.

<איילת שילה תמיר: אני מניחה, אם יורשה לי, שכמו שגופים ציבוריים אחרים ובכלל, עשו עבודה בתחום ההתיישבות, בתחום העלייה, קלטו עלייה, יצאו לפנסיה – זכאים לפנסיה שלהם.

<איילת שילה תמיר: זה תפקידה של הקרן הזאת.

<איילת שילה תמיר: היא קרן ותיקה.

<איילת שילה תמיר: היא עובדת בפיקוח צמוד מאוד של אגף הביטוח במשרד האוצר.

<איילת שילה תמיר: הדירקטוריון שלה הוא דירקטוריון ציבורי.

<איילת שילה תמיר: ומחויבותה של הקרן הזאת – אני לא מדברת בשמה, אבל להבנתי, כמי שמסתכל על העניין מבחוץ – מחויבותה של הקרן הזאת היא לעמיתים שלה, וטוב שכך.

<איילת שילה תמיר: זה תפקידה.

<איילת שילה תמיר: אנשים שחסכו לפנסיה.

<איילת שילה תמיר: והעמיתים הם - - -

<קריאה: - - -

<איילת שילה תמיר: ולכן הקרן הזאת פועלת באופן שמחייב אותה לפעול – כך אנחנו מבינים – לטובת העמיתים, והיא פועלת באופן עצמאי.

<איילת שילה תמיר: וזה חשוב להבהיר.

<איילת שילה תמיר: הקרקע – הסיפור הזה נמצא בדיון משפטי.

<איילת שילה תמיר: הקרקע הועברה לפני עשרות שנים לקרן הפנסיה.

<איילת שילה תמיר: עשרות שנים.

<איילת שילה תמיר: זה לא דבר חדש.

<איילת שילה תמיר: היא הועברה לפני עשרות שנים.

<איילת שילה תמיר: התורמים, למען הסר ספק, כשהם תורמים לפעילות הם תורמים גם לשכר העובדים, וכשהם תורמים גם לשכר העובדים הם תורמים גם לפנסיה.

<איילת שילה תמיר: זה חלק מתנאי השכר שלהם.

<איילת שילה תמיר: המגביות שתרמו את הכספים לפני 40 שנה ו-50 שנה תרמו לכלל פעילות הסוכנות היהודית, ומצופה, אני חושבת, מכל גוף אחראי גם לדאוג לפנסיה של העובדים שלו, וכך נעשה.

<איילת שילה תמיר: למען הסר ספק, הכול כדת, הכול כדין, בתשלום.

<איילת שילה תמיר: אבל הנושא הזה נמצא בדיון משפטי, אז כולנו - - -

איציק שמולי: בכמה כסף?

<איילת שילה תמיר: אל"ף, אין לי את הפרטים פה.

<איילת שילה תמיר: ובי"ת, כאמור, כמו ששמעת, הנושא הזה נמצא בדיון משפטי - - -

איציק שמולי: מה "בדיון משפטי"?

איציק שמולי: בכמה כסף עבר הנכס מהסוכנות היהודית לזה?

איציק שמולי: מה הקשר לדיון המשפטי?

איציק שמולי: זה עובדתי.

איציק שמולי: מה הקשר לדיון המשפטי?

<איילת שילה תמיר: אין לי את הפרטים.

<איילת שילה תמיר: למיטב ידיעתי - - -

נסים זאב: אבל - - - זו על 250 מיליון שקל, לא?

<איילת שילה תמיר: אני אגיד כך: כל נושא מעמד הסוכנות היהודית - - -

<קריאה: - - -

<איילת שילה תמיר: יושב פה עורך הדין חגי אדורם, בחר - - -

איציק שמולי: אל תפזרו לנו פה מסך עשן.

איציק שמולי: תעשו לי טובה.

<איילת שילה תמיר: בחר עורך הדין חגי אדורם ללכת להליך המשפטי.

<איילת שילה תמיר: הבר פלוגתא הראשי שלו היא קרן הפנסיה, ואנחנו נתייחס לעניין הזה ככל שיידרש בהקשר הזה.

איציק שמולי: את יכולה להסביר לי בכמה כסף עבר הנכס ממקום אחד למקום שני?

<איילת שילה תמיר: אין לי את הפרטים.

איציק שמולי: מה את אומרת לי "דיון משפטי"?

איציק שמולי: מה זה קשור בכלל?

איציק שמולי: את לא צריכה לפזר פה מסך עשן.

איציק שמולי: על כל השאלות הקשות את תגידי: זה בדיון משפטי?

איציק שמולי: אתם בצד אחד מתנערים מזה שאתם הסוכנות היהודית.

איציק שמולי: מתי קראת לאחרונה את החזון של הסוכנות היהודית?

איציק שמולי: אני קראתי אותו לפני הדיון הזה, ואין שום קשר בין התיאור של חזון לסוכנות היהודית לבין מה שאת מתארת עכשיו.

איציק שמולי: מפרקת כמו עורכת דין מאוד-מאוד מקצועית את התמונה, פאזל-פאזל-פאזל-פאזל, ובסופו של דבר זאת לא המציאות.

איציק שמולי: איך הסוכנות היהודית יכולה בצד אחד להגיד שהיא דואגת לעולים, ובצד שני לנתק את עצמה מכל הדיון על קרן הפנסיה?

איציק שמולי: איך?

<ג'וש שוורץ: חבר הכנסת איציק שמולי, תן לי להתייחס בבקשה.

<ג'וש שוורץ: אנחנו רכשנו את הנכס הזה וזה נרכש לפני שלושה עשורים על ידי הקופה.

<ג'וש שוורץ: הנכס הזה לא בבעלותנו כרגע.

<ג'וש שוורץ: אתמול נפגשנו עם הקופה, דרשנו מהם למצוא פתרון.

<ג'וש שוורץ: אנחנו לא הבעלים.

איציק שמולי: מי הבעלים של הקופה?

<ג'וש שוורץ: הבעלים – קופת הגמל של עובדי הסוכנות היהודית, שזה קופת גמל ותיקה שנסגרה ב-1995 בפיקוח משרד האוצר.

<ג'וש שוורץ: אנחנו שלושה עשורים לא הבעלים.

<ג'וש שוורץ: אנחנו דרשנו מהם למצוא פתרון.

<ג'וש שוורץ: טובת העולים לנגד עיני הסוכנות היהודית.

<ג'וש שוורץ: קופת הגמל זה לא הסוכנות היהודית.

<ג'וש שוורץ: אנחנו לא שולטים בה.

<ג'וש שוורץ: זה לא אנחנו.

<ג'וש שוורץ: אנחנו יחד עם משרד העלייה והקליטה מבקשים מהם למצוא פתרון.

מרדכי יוגב: מי הבעלים - - -

איציק שמולי: מי בעלי המניות?

<ג'וש שוורץ: בעלי המניות, יש - - -

<קריאה: לא נכון.

<קריאה: יש פה חוזה משנת 1999 ישירות של הסוכנות היהודית עם מינהל מקרקעי ישראל.

<קריאה: חוזה חכירה משנת 1999.

<קריאה: רק ב-2005 זה עבר.

איציק שמולי: מי הבעלים?

<ג'וש שוורץ: הבעלים של הקופה זה 50% ועד העובדים של הסוכנות היהודית, ו-50% זה הסוכנות היהודית.

איציק שמולי: אז איך אתה אומר לי דבר כזה?

<ג'וש שוורץ: אבל לענייני השליטה, יש תשעה דירקטורים, ולסוכנות היהודית יש שני דירקטורים.

<ג'וש שוורץ: אנחנו לא בעלי השליטה.

<קריאה: - - -

איציק שמולי: מה שאמרתם בחלק הראשון, בכל הכבוד, אני יש לי הרבה מאוד הערכה לך, מר ג'וש שוורץ, אבל מה שאמרת בחלק הראשון של הדברים שלך סותר לחלוטין את מה שאמרת בסוף המשפט.

איציק שמולי: אתם לא - - -

<ג'וש שוורץ: ממש לא.

איציק שמולי: טוב, אוקיי.

יואל רזבוזוב: אתם לא יכולים לקבוע לקופה אי מכירת נכס?

יואל רזבוזוב: אתם יכולים לקבוע - - -

<ג'וש שוורץ: אנחנו לא יכולים לקבוע לקופה, היא גוף עצמאי.

<ג'וש שוורץ: נכון, אנחנו יושבים שם בדירקטוריון.

<ג'וש שוורץ: מתוך תשעה דירקטורים ארבעה מתמנים על ידי ועד העובדים, שניים מתמנים על ידי הסוכנות היהודית, ויש שלושה דירקטורים מטעם הציבור.

<ג'וש שוורץ: הקופה הזאת, שהיא לא הסוכנות היהודית, נדרשה על ידי אגף שוק ההון במשרד האוצר להפחית את רמת הנדל"ן בתיק ההשקעות שלה מ-30% ל-15%.

<ג'וש שוורץ: הם הגישו תכנית מכירה של נכסי הנדל"ן שלה, והם הגישו את זה למשרד האוצר ומשרד האוצר אישר אותה.

<ג'וש שוורץ: אנחנו - - -

איציק שמולי: בעולם מתוקן אתה היית מנהל יחד איתם את המלחמה מול משרד האוצר, ולא עם משרד האוצר נגדם את המלחמה.

<איילת שילה תמיר: בוא ננהל את המלחמה עכשיו.

<ג'וש שוורץ: אני מסכים אתך.

<ג'וש שוורץ: אנחנו מסכימים עם, רוצים למצוא פתרון - - -

<איילת שילה תמיר: אנחנו הראשונים שאומרים שהפתרון הוא - - - את כולם - - -

איציק שמולי: המבחן זה במעשה, לא בדיבורים.

איציק שמולי: זה העניין.

<איילת שילה תמיר: בבקשה.

יואל רזבוזוב: חבר הכנסת מוטי יוגב, בבקשה.

מרדכי יוגב: תראו, מתוך הערכה רבה לפעולת הסוכנות היהודית לאורך שנים, ובהמשך לדברים שנאמרו פה גם על ידי חבריי, ואני אומר, מר ג'וש שוורץ, קצת למדנו, באמת בהערכה רבה, אני מרגיש פה ממש רע אבל שמח שהגעתי.

מרדכי יוגב: איך להגיד?

מרדכי יוגב: על פניו, בלא ידיעות מקדימות לפרשה, חוץ מהכרת המרכז שנים – ילדים שלי שהיו שם בשירות לאומי או בהתנדבות – נראה שיש פה דבר, הייתי מגדיר, חמור מאוד בצדדים, ואני לא יודע להגיד.

מרדכי יוגב: וסליחה אם אני, אני לא חייב בסוביודיצה ולא בקי בעניין.

מרדכי יוגב: נראה שיש פה דבר שגובל בפלילים, חמור יותר מהפרשות של הולילנד ודומיהן.

מרדכי יוגב: אני לא מאשים אתכם, חס ושלום.

מרדכי יוגב: אבל מישהו מהעוסקים במלאכה, בקופת הגמל או במקומות האחרים, וזה החל מההעברה של נכס ציבורי.

מרדכי יוגב: כבר אמרו פה קודמיי, שנתרם על ידי תורמים.

מרדכי יוגב: ואני מקבל אמירה שיכולה להיות של הסמנכ"לית שתרומה היא גם כדי שעובדים יוכלו לעבוד ואחר כך גם לפרוש.

מרדכי יוגב: אני מקבל.

מרדכי יוגב: אבל זה קצת לא נראה טוב.

מרדכי יוגב: ועל פניו, אני חושב אם אני כולל מאוד-מאוד לא נראה טוב הסיפור של התאריכים שחשף חבר הכנסת נסים זאב, שבאפריל יוצא מכרז, ב-14 או לא משנה מתי, וב-1 למאי כבר מפורסמות דירות למכירה.

מרדכי יוגב: וייתכן שזה הקודמים, אם זה מהנדס מועצה.

מרדכי יוגב: לא יכול להיות דבר כזה.

מרדכי יוגב: בתים בהדמיה, זה חייב לעבור מהנדס מועצה, זה חייב לעבור ועדה מקומית לתכנון ובנייה.

מרדכי יוגב: ואני רוצה לומר ארבעה דברים בקצרה, שהם נראים לי יותר מדי פשוטים: אחד, אני חושב שצריך לפתוח פה חקירת משטרה, ובמחלקה לפשעים - - -.

מרדכי יוגב: רק צריך לעבור למחלקה לפשעים חמורים ולא למחוז.

יואל רזבוזוב: חבר הכנסת מוטי יוגב, זה עובר, זה בטיפול.

יואל רזבוזוב: בוא נגיד, עכשיו, בימים האלה, יכול להיות מלפני, זו התפתחות שלי, ממש לפני כמה ימים, זה עובר ליחידה הכלכלית, ושם - - -

מרדכי יוגב: אז אני באופן אישי, מה שאני יודע לעשות באופן אישי זה לבקש מהשר לביטחון פנים שזה יעבור למחלקה לפשעים חמורים.

מרדכי יוגב: יש פה מאות מיליונים שמקבלים גם ערכים אחרים, כפי שאמר חבר הכנסת איציק שמולי, בהערכת הנכס ובכמה הוא עובר מיד ליד.

<קריאה: לעצור את המכרז.

מרדכי יוגב: הדבר השני, זו בדיקה.

מרדכי יוגב: לבקש ממבקר המדינה שייכנס לסוגיה הזאת במיידית, והוא יודע לעשות דברים כאלה במיידית.

מרדכי יוגב: והדבר השלישי זה להקפיא את המצב, בכל מצב ובכל מקרה, כולל לחייב שלא יהיו פרסומים ששום; כי יש פה הונאה גדולה, גם כלפי, אינני יודע.

מרדכי יוגב: - - - שהבת שלי או הבן שלי היו שמים פה 50 אלף שקל על קרן הצבי, על דבר שאיננו ברור, אז אני חושב שגם כל החברות האלה יש בהן הונאה וגם לשם המשטרה צריכה להכניס את ידה.

מרדכי יוגב: כי יכול להיות שיש חיבור.

מרדכי יוגב: אני מרשה לעצמי לומר שיש חיבור בין מי שמפיץ הודעות כאלה על מכירה לבין מי שחבר אליו, כי הוא יודע לעשות את זה יום לאחר אותו סיפור.

מרדכי יוגב: והדבר הרביעי הוא מה שנאמר פה על ידי הסוכנות היהודית ועל פי החזון שלה, שגם אם המרכז הזה, למרות שמשרד העלייה והקליטה אמר שיזדקקו עוד למרכזי קליטה, אנחנו נשמח מאוד שיהיו פה גלים מאוקראינה וגלים מצרפת וגלים מכל מקום בעולם.

מרדכי יוגב: זה המשך החזון הציוני שמקבץ נדחי ישראל לא נפסק.

מרדכי יוגב: ונקבל את כולם בברכה, בין אם יצטרכו מרכזי קליטה, בין אם תהיה להם קליטה ישירה ביישובים.

מרדכי יוגב: אז הבטחה שאיש מהעולים לא ייצא בכל מקרה עד שאין לו פתרון סדור של אותה התחשבות, ואני בזה לא נכנס כרגע – יש פה את משרד העלייה והקליטה ויש אחרים שהם בקיאים ועוסקים בכך: הגדלת משכנתאות, פתרונות אחרים.

מרדכי יוגב: אני חושב שארבעת הדברים האלה הם נכס צאן ברזל.

מרדכי יוגב: אני את המעט שלי בפנייה לשר לביטחון פנים.

מרדכי יוגב: אני מניח שהוועדה תפנה גם למבקר המדינה.

מרדכי יוגב: זה המינימום הנדרש.

מרדכי יוגב: זה פשוט נראה רע.

מרדכי יוגב: יש פה מי שעושה פה הרבה כסף, כמו שאמרו פה: כרישי נדל"ן.

מרדכי יוגב: אם אמרה גם המועצה - - - את זה לבני מבשרת ציון, אם כבר.

מרדכי יוגב: אבל אני לא הולך ל"אם כבר" הזה.

מרדכי יוגב: ה"אם כבר" הזה זה שלב ב' בסיפור.

מרדכי יוגב: שלב א' זה הקפאת מצב, זה חקירה פלילית.

מרדכי יוגב: ויכול להיות שמנכ"ל קופת הגמל, אינני יודע מיהו ולמה הוא לא הגיע.

מרדכי יוגב: אני לא רוצה לתלות גם בו, אבל גם זה חמור.

מרדכי יוגב: אז אולי אני אעצור את עצמי פה במשפט כדי - - -

יואל רזבוזוב: תודה.

יואל רזבוזוב: תודה לחבר הכנסת מוטי יוגב.

יואל רזבוזוב: אני חושב שאנחנו בדעה אחת, כל חברי הכנסת, שבאמת צריכים פה חקירה פלילית, וזה אכן מתבצע.

יואל רזבוזוב: אני שמעתי כאן משפט והוא די צרם לי, שאנחנו לא רהיטים שמפנים אותם, ואני חושב שזה משפט חזק, כי זה אזרחי ישראל.

יואל רזבוזוב: אנחנו מדברים כאן על אזרחי ישראל.

יואל רזבוזוב: במיוחד שאנחנו מדינת עלייה, שהם גם עלו, ובאמת עברו לא מעט קשיים.

יואל רזבוזוב: ואני חושב שאותה קופת גמל בסופו של דבר לפני 20 שנה, 30 שנה, היו עובדי הסוכנות היהודית, ואני חושב שדווקא להם, הייתי מצפה מהם להכי רגישות.

יואל רזבוזוב: לא בטוח שהם יהודים, אותם כמה אלפי אנשים, איך הכול מתבצע.

יואל רזבוזוב: אנחנו כמובן צריכים להעביר את זה גם למבקר המדינה, וגם, כמו שאמרתי, דיברתי עם משרד האוצר, ואנחנו מבינים שקופת גמל זה גוף פרטי, ואנחנו גם לא יכולים להורות להם יותר מדי, ואנחנו צריכים בכל מקרה להקפיא את כל - -

נסים זאב: את המכרז הזה.

יואל רזבוזוב: - - את המכרז, את הפרסומים, ובאמת עד שנדע מה הפתרונות האמיתיים.

יואל רזבוזוב: אני גם קורא לכל הגופים הרלוונטיים שקשורים לנושא לשבת ביחד ולפתור את הנושא הזה - - -

<יורם שמעון: נקבעה פגישה כבר עם - - -

יואל רזבוזוב: בדיוק.

יואל רזבוזוב: כולל ראש המועצה, הסוכנות היהודית, הקופה, משרד העלייה והקליטה, נציגי הדיירים.

יואל רזבוזוב: חשוב, חשוב מאוד שתהיו מעורבים ותדעו.

יואל רזבוזוב: ואנחנו גם כוועדה נהיה בתוך זה, ואנחנו נשמע ונדע.

יואל רזבוזוב: רציתי לתת את רשות הדיבור.

יואל רזבוזוב: ממש, אנחנו לקראת סיום.

יואל רזבוזוב: הגברת זיוה מקונן-דגו, בבקשה.

<זיוה מקונן-דגו: ראשית, תודה על ההתכנסות הדחופה, אדוני היושב-ראש, אבל אני רוצה לציין כמה נקודות שלא עלו.

<זיוה מקונן-דגו: אני מסכימה עם רוב הדברים.

<זיוה מקונן-דגו: אחת: אני מאוד שמחה שהמועצה מגיעה לוועדה, אבל מרכז הקליטה הזה היה פח האשפה של המועצה הזאת.

<קריאה: נכון.

<זיוה מקונן-דגו: הדבר היחיד שנעשה זה שהביאו בגדים משומשים וזרקו.

<זיוה מקונן-דגו: כי החינוך, תלמידים יצאו מהמועצה הזאת ופוזרו, ונוסעים עדיין עד כפר אדומים, עד מודיעין, ושום שירות המועצה לא נותנת לעולים האלה עד היום.

<זיוה מקונן-דגו: והסוכנות היהודית השכירה את המקום הזה לעוד גוף כדי שייתן שירות של חשמל, מים וכולי וכולי.

<זיוה מקונן-דגו: אז כך שהעולים האלה הם החפץ שמזיזים אותו לפה ומזיזים אותו לשם.

<זיוה מקונן-דגו: מה שכן, לבחירות הסיעו אותם ברכבים כדי שישימו בקלפי ולהיבחר.

<זיוה מקונן-דגו: אז חברי המועצה, ראש המועצה, תיקח אחריות על הדבר הזה.

<זיוה מקונן-דגו: הדבר השני, הנושא של הסוכנות היהודית.

<זיוה מקונן-דגו: הסוכנות היהודית, ואללה, עשיתם קופה מאוד-מאוד יפה על חשבון העולים האלה במשך 20 שנה, 30 שנה.

<זיוה מקונן-דגו: כי זאת הייתה פינת החי הנחמדה שלכם, שכל מי שהגיע לארץ עבר דרך הפינה הזאת כדי לראות כמה המקום הזה מוזנח, כמה האנשים האלה מסכנים אומללים, ולתת, ולפתוח את הכיס שלהם ולתת, ועוד מהקופה הזאת אתם גוזרים ועושים עוד כסף.

<זיוה מקונן-דגו: ביזיון, ביזיון, ביזיון.

<זיוה מקונן-דגו: שלוש: משרד העלייה והקליטה.

<זיוה מקונן-דגו: משרד העלייה והקליטה, האחריות הבלעדית, ואני מסכימה עם חברי, דוקטור אברהם נגוסה, משרד העלייה והקליטה, האחריות שלכם על העולים האלה, לדאוג ולהעביר אותם לדיור הקבע.

<זיוה מקונן-דגו: לא יכול להיות שיש אנשים עשר שנים שם.

<זיוה מקונן-דגו: אני רוצה לתת לכם עובדה מסוימת: ב-2010, במרכז קליטה בטבריה, מרכז קליטה "רסיטל", משרד העלייה והקליטה סגר את החוזה איתו ופינה את העולים ופיזר אותם לכל מרכזי הקליטה.

<זיוה מקונן-דגו: חלק מהם הגיעו למבשרת ציון ועדיין נמצאים שם, ויעבירו אותם עוד תחנה.

<זיוה מקונן-דגו: לא מספיק שהיו שבע-שמונה-עשר שנים באתיופיה בהמתנה, נמצאים גם פה חמש, שש, שבע שנים במרכזי קליטה.

<זיוה מקונן-דגו: האנשים האלה רוצים לצאת, חבר הכנסת יואל רזבוזוב.

<זיוה מקונן-דגו: הם רוצים לצאת ממרכזי הקליטה.

<זיוה מקונן-דגו: הם רוצים לצאת ולהיות אזרחים מן המניין, ולא תלויים ונזקקים של אף אחד, ואת זה תאפשרו להם בזה שבאמת באמת תתייחסו ותראו, תתנו מענה לכל אחד ואחד.

<זיוה מקונן-דגו: תסתכלו מי הנציגים של העולים שיושבים פה: או צעירים או קשישים.

<זיוה מקונן-דגו: מהם הפתרונות שיש לכם לקשישים, אדוני, מר חביב קצב ממשרד העלייה והקליטה?

<זיוה מקונן-דגו: מהם הפתרונות שיש לכם לבודדים?

<זיוה מקונן-דגו: לא הגיוני שיש אוכלוסייה שנראית כחפץ, שנכנסים אליה הביתה; שמדינת ישראל נתנה להם את הבית הזמני הזה, וחודרים לפרטיות שלהם ואומרים לאנשים: אנחנו צריכים למדוד.

<זיוה מקונן-דגו: זה לא נשמע לי הגיוני.

<זיוה מקונן-דגו: סיימתי.

<חביב קצב: - - -

יואל רזבוזוב: טוב, חברים, תודה לגברת זיוה מקונן-דגו.

יואל רזבוזוב: כמו שאמרתי, לגבי מרכזי קליטה אנחנו נקיים עוד דיון.

יואל רזבוזוב: אני חושב שבאמת יש לנו כאן מחדל.

יואל רזבוזוב: אני לא רואה שאנשים נתקעים כל כך הרבה שנים במרכזי קליטה.

יואל רזבוזוב: צריכים לצאת, כמו שאמרתי, שתהיה אינטגרציה לתוך הקהילה, לשוק החופשי, כמו שאני אומר, ואנחנו באמת צריכים לעשות הכול בשביל זה.

יואל רזבוזוב: אבל צריכים פה הסכמות, גם מצדכם וגם מהצד שלנו, כי עוד פעם:

יואל רזבוזוב: כבר יש באמת הרבה ניואנסים שדנו עליהם.

יואל רזבוזוב: חבר הכנסת נסים זאב.

נסים זאב: רק ממש אני רוצה להוסיף משפט אחד: שיהיה ברור, בהסכם ובמכרז כתוב במפורש ב-31 לדצמבר 2014 פגה תוקפו של היכולת להמשיך ולאכלס את העולים החדשים וזה יוצא למכירה.

נסים זאב: זאת אומרת, על בסיס זה כל המכרז הזה יצא.

נסים זאב: זה דבר אחד.

נסים זאב: אז אם לא תצא החלטה של הוועדה שעוצרים לפחות – כל נושא חקירת המשטרה זה דבר נוסף, אבל קודם כל לתת להם תקווה שבשנה הבאה לא מוציאים אותם.

נסים זאב: דבר שני, אדוני היושב-ראש, איך אנחנו יכולים לעשות תרתי דסתרי?

נסים זאב: מצד אחד אנחנו אומרים: לתת לעולים החדשים אפשרות לאקלם אותם.

נסים זאב: איפה לאקלם אותם?

נסים זאב: זאת אומרת, כאשר מחירי הנדל"ן פה כבר חוסמים אותם באיזושהי אפשרות לרכוש דירה; אני כבר לא מדבר על הוותיקים שהם זוגות צעירים שגם נמצאים שם, שאני חושב שהקרקע צריכה להיות מיועדת לא לכל המרבה במחיר.

נסים זאב: צריך לקבוע מחיר סביר שהזוגות הצעירים במבשרת ציון והעולים החדשים תהיה להם את היכולות לרכוש דירה בעתיד.

נסים זאב: לא לקחת את הדירה הזאת ולהעביר אותה לכל המרבה במחיר, ואותם מיליונרים שיש להם אפשרות לעשות את הביזנס הזה, שהם - - -

<דורון תשתית: וככה מונעים ירידה - - -

<יורם שמעון: כל הכבוד.

<יורם שמעון: יישר כוח.

<יורם שמעון: יישר כוח.

<יורם שמעון: כל הכבוד.

יואל רזבוזוב: תודה, תודה, חבר הכנסת נסים זאב.

יואל רזבוזוב: חברים, כמו שאמרנו, הלוואי והייתי יכול לדפוק עם הפטיש הזה ולעצור כאן את המכירה, את המכרז הזה, אבל אנחנו נעשה הכול כוועדה.

יואל רזבוזוב: אנחנו נפנה לאותם הגופים בשביל לעצור את זה, בשביל לתת לכם את התקווה.

יואל רזבוזוב: אני חושב שזו תקווה, לתת לכם את הבית הראוי ומה שאתם צריכים עכשיו.

יואל רזבוזוב: אבל, כמו שאמרתי, אני גם דורש - - -

מרדכי יוגב: רגע, חצי משפט: נדמה לי שהמועצה כן רשאית להתערב ולעצור.

<יורם שמעון: - - -

<קריאות: - - -

יואל רזבוזוב: אבל כמו שאמרתי, אני גם דורש מכם לקחת, מי שזכאי, יש לו את מרכז הקליטה; בשביל זה הוא נועד, מרכז הקליטה.

יואל רזבוזוב: מי שלא זכאי, באמת לעשות מאמצים ולצאת באמת.

יואל רזבוזוב: אנחנו נקיים על זה דיון.

<קריאה: לתת להם לצאת.

יואל רזבוזוב: אנחנו נקיים על זה דיון.

יואל רזבוזוב: אבל גם הייתי רוצה את הדחיפה דווקא שלכם לקחת את אותם הצעירים ולא לשים אותם באותו מרכז קליטה, אלא אני רוצה לראות אותם באמת בין כולנו.

יואל רזבוזוב: זאת אחת הבקשות שלי.

יואל רזבוזוב: בבקשה, יש לנו פה מישהו, אחרון הדוברים.

יואל רזבוזוב: בבקשה.

<ג'רמי סלטן: תודה.

<ג'רמי סלטן: שמי ג'רמי סלטן.

<ג'רמי סלטן: אני חבר בוועדה של מבשרת ציון, של עלייה וקליטה.

<ג'רמי סלטן: יש פה אחת מהעובדות שאף אחד לא דיבר עליה, שמרכז הקליטה במבשרת ציון הוא מרכז הקליטה הגדול בארץ.

<ג'רמי סלטן: ובאמת שאומרים שאולי אין מקום, אז אנחנו מדברים על זה שרוצים לסגור את המקום הכי גדול.

<ג'רמי סלטן: שיש לנו באמת עליות גדולות שרוצים להביא מאוקראינה, מצרפת, לא יהיה לנו מקום לשים אותם.

<ג'רמי סלטן: ובנושא העניין של הקרקע שעובר מיד ליד, כמו שכולם אמרו פה: זה נראה ממש, לא מריח טוב, פה, בסיפור הזה.

<ג'רמי סלטן: הייתי אומר, אולי יש פה חשש ל"הולילנד" 2.

יואל רזבוזוב: אנחנו דיברנו על זה.

יואל רזבוזוב: לא אנחנו - - -

נסים זאב: זו לא העבודה - - -

יואל רזבוזוב: חברים, תודה על זה שהגעתם.

יואל רזבוזוב: כמו שאמרתי, חברים, אנחנו מטפלים בזה.

יואל רזבוזוב: הוועדה תפנה לכל הגורמים הרלוונטיים.

יואל רזבוזוב: תודה.